CELEX: 62007CA0324
Language: el
Date: 2008-11-13 00:00:00
Title: Υπόθεση C-324/07: Απόφαση του Δικαστηρίου (τρίτο τμήμα) της 13ης Νοεμβρίου 2008 [αίτηση του Conseil d'État (Βέλγιο) για την έκδοση προδικαστικής αποφάσεως] — Coditel Brabant SPRL κατά Commune d'Uccle, Région de Bruxelles-Capitale (Δημόσιες συμβάσεις — Διαδικασίες συνάψεως δημοσίων συμβάσεων — Συμβάσεις παραχωρήσεως δημοσίων υπηρεσιών — Παραχώρηση σχετική με την εκμετάλλευση δημοτικού δικτύου καλωδιακής τηλεόρασης — Ανάθεση από δήμο σε διαδημοτικό συνεταιρισμό — Υποχρέωση διαφάνειας — Προϋποθέσεις — Άσκηση, από την παραχωρούσα αρχή, ελέγχου ανάλογου με εκείνον που ασκεί στις δικές της υπηρεσίες)

10.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/6
            
         Απόφαση του Δικαστηρίου (τρίτο τμήμα) της 13ης Νοεμβρίου 2008 [αίτηση του Conseil d'État (Βέλγιο) για την έκδοση προδικαστικής αποφάσεως] — Coditel Brabant SPRL κατά Commune d'Uccle, Région de Bruxelles-Capitale
   (Υπόθεση C-324/07) (1)
   
   (Δημόσιες συμβάσεις - Διαδικασίες συνάψεως δημοσίων συμβάσεων - Συμβάσεις παραχωρήσεως δημοσίων υπηρεσιών - Παραχώρηση σχετική με την εκμετάλλευση δημοτικού δικτύου καλωδιακής τηλεόρασης - Ανάθεση από δήμο σε διαδημοτικό συνεταιρισμό - Υποχρέωση διαφάνειας - Προϋποθέσεις - Άσκηση, από την παραχωρούσα αρχή, ελέγχου ανάλογου με εκείνον που ασκεί στις δικές της υπηρεσίες)
   (2009/C 6/10)
   Γλώσσα διαδικασίας: η γαλλική
   Αιτούν δικαστήριο
   Conseil d'État
   Διάδικοι στην υπόθεση της κύριας δίκης
   Coditel Brabant SPRL
   κατά
   Commune d'Uccle, Région de Bruxelles-Capitale
   Παρισταμένων των: Société Intercommunale pour la Diffusion de la Télévision (Brutélé)
   Αντικείμενο
   Αίτηση για την έκδοση προδικαστικής αποφάσεως — Conseil d'Etat (Βέλγιο) — Ερμηνεία των θεμελιωδών αρχών του πρωτογενούς κοινοτικού δικαίου (αρχή της απαγορεύσεως των διακρίσεων και αρχή της αμεροληψίας), καθώς και των εξαιρέσεων από τις αρχές αυτές στον τομέα των συμβάσεων παραχωρήσεως δημοσίων υπηρεσιών — Παραχώρηση της εκμεταλλεύσεως δημοτικού δικτύου καλωδιακής τηλεόρασης — Αναγκαία η εφαρμογή των κανόνων περί ανταγωνισμού, εκτός από τις περιπτώσεις στις οποίες η παραχωρούσα αρχή ασκεί επί του φορέα προς τον οποίο γίνεται η παραχώρηση έλεγχο ανάλογο με αυτόν που ασκεί επί των υπηρεσιών της και ο φορέας αυτός αναπτύσσει το κύριο μέρος των δραστηριοτήτων του συναλλασσόμενος με την αρχή που τον ελέγχει
   Διατακτικό
   
               1)
            
            
               Τα άρθρα 43 ΕΚ και 49 ΕΚ, οι αρχές της ίσης μεταχείρισης και της απαγορεύσεως διακρίσεων λόγω ιθαγένειας καθώς και της συνακόλουθης υποχρεώσεως διαφάνειας δεν απαγορεύουν την παραχώρηση από δημόσια αρχή, χωρίς προκήρυξη διαγωνισμού, δημόσιων υπηρεσιών σε διαδημοτικό συνεταιρισμό του οποίου όλα τα μέλη είναι δημόσιες αρχές, εφόσον οι δημόσιες αυτές αρχές ασκούν στον συνεταιρισμό αυτό έλεγχο ανάλογο με εκείνον που ασκούν στις δικές τους υπηρεσίες και ο εν λόγω συνεταιρισμός πραγματοποιεί το κύριο μέρος της δραστηριότητάς του με αυτές τις δημόσιες αρχές.
            
         
               2)
            
            
               Υπό την επιφύλαξη της επαληθεύσεως από το αιτούν δικαστήριο των πραγματικών περιστατικών που αφορούν το περιθώριο αυτονομίας που διαθέτει ο εν λόγω συνεταιρισμός, υπό περιστάσεις όπως αυτές της κύριας δίκης, υπό τις οποίες οι αποφάσεις σχετικά με τις δραστηριότητες διαδημοτικού συνεταιρισμού που ελέγχεται αποκλειστικά από δημόσιες αρχές λαμβάνονται από καταστατικά όργανα του συνεταιρισμού αυτού που απαρτίζονται από εκπροσώπους των δημοσίων αρχών που είναι μέλη, ο έλεγχος που ασκείται επί των αποφάσεων αυτών από τις εν λόγω δημόσιες αρχές μπορεί να θεωρηθεί ότι καθιστά δυνατή για τις αρχές αυτές την άσκηση επ' αυτού ελέγχου ανάλογου με εκείνον που ασκούν στις δικές τους υπηρεσίες.
            
         
               3)
            
            
               Στην περίπτωση που μία δημόσια αρχή προσχωρεί σε διαδημοτικό συνεταιρισμό του οποίου όλα τα μέλη είναι δημόσιες αρχές, προκειμένου να του μεταβιβάσει τη διαχείριση δημόσιας υπηρεσίας, ο έλεγχος που ασκούν επ' αυτού οι αρχές που είναι μέλη του συνεταιρισμού, μπορεί να χαρακτηριστεί ως ανάλογος με τον έλεγχο που ασκούν στις δικές τους υπηρεσίες, όταν ασκείται από τις αρχές αυτές από κοινού, με απόφαση λαμβανόμενη, ενδεχομένως, κατά πλειοψηφία.
            
         
      (1)  ΕΕ C 211 της 8.9.2007.